钦定古今图书集成/明伦汇编/闺媛典/第335卷 > 黄公铢母
## 钦定古今图书集成/明伦汇编/闺媛典/第335卷 > 黄公铢母

按《游宦纪闻》：“黄公铢，字子厚，富沙浦城人。与朱文公
为交友，长于诗。刘潜夫宰建阳，刻其《谷城集》于县斋。
黄之母笔力甚高。世南尝见黄亲录词稿，今载于此
云：先妣冲虚居士，少聪明颖异绝人，于书史无所不
读，一过辄成诵。年三十，先君捐弃，即抱贞节以自终。
平生作为文章诗词甚富。晚遭回禄，锻爇无馀，仅存”
数篇，皆脍炙在人者，因访求得之。适予与景绍主簿
有好，且屡见索，敬书以赠。绍兴三年中春二十有四
日，景绍则太参郑公昭先也。其《滴滴金》词云：“月光飞
入林前屋。风策策，度庭竹。夜半江城击柝，动寒梢栖
宿。等闲老去年华促。只有江梅伴幽独。梦绕夷门旧
家山，恨惊回难续。”又《菩萨蛮》云：“阑干六曲天围碧。松
风亭下梅初白。腊尽见春回，寒梢花又开。曲琼闲不
卷，沉燎看星转。凝伫小裴回，云间征雁来。”《少年游》云：
“雨晴云敛，烟花澹荡，遥山凝碧。驱车问征路。赏春风
南陌。正雨后梨花幽艳白。悔匆匆过了寒食。归家渐
春暮。探酴醾消息。”又季温老友归樵阳，人来闲书，因
以为寄云：“秋寂寞。秋风夜雨伤离索。伤离索。老怀无
奈，泪珠零落。故人一去无期约。尺书忽寄西飞鹤，故
人何在，水村山郭。”又，《醉思仙》云：“晚霞红。看山迷暮霭，
烟暗孤松，动翩翩风袂，轻若惊鸿，心似镜，鬓如云。弄
清影，月明中。谩悲凉，岁冉冉蕣华，渐改衰容前事销
凝久，十年光景匆匆。念云轩一梦，回首春空。彩凤远，
玉箫”寒，夜悄悄无穷。叹黄尘久埋香玉，断肠挥泪东
风。

===崔球妻===按《诗话》：崔球久居太学，梦归见其妻秉烛写诗相寄，
后得来诗，恍惚梦中之句。梦之夕，乃妻作诗时也。诗
云：“数日相望极，须知志气迷。梦魂不怕险，飞过大江
西。”